Noch de Woin 1999, wos easchtmois an de dritta Stöö (knapp hinta da FPÖ) zruckfoin is, hod se mit da FPÖ koaliert und min Wolfgang Schüssel aa den Bundeskanzla gstööt. Bei de vuazoganan Neiwoin 2002 hod se mit an Erdrutschsieg gwunnan. Seit de Nazionäuratswoin vo 2006 woa de ÖVP fiar a Zeidl oba wiedarum nuamea da Juniorpartner vo da SPÖ (Sozialdemokratische Partei Österreichs) in ana Neiauflog vo da Großn Koaliziaun. Aum 15 Mai 2017 is da domolige Vizekanzla und ÖVP-Vuasitzende, da Reinhold Mitterlehner zrucktredn. Auf des hii hod da Sebastian Kurz de Partei iwanumma und da Nazionäurod si söwa aufgläst. Bei da Nazionäurodswoi 2017 is de ÖVP ois Liste Sebastian Kurz – Die neue Volkspartei (ÖVP) autredn, da Kurz hod si aa des Recht gebm lossn, dass ar aa parteiunobhängige Kandidatn aufstöön deaf. Bei da Woi söwa aum 15. Oktowa 2017 is de ÖVP easchtmolig seid 2002 de stimmanstärkste Partei mid 31,5 Prozent vua da SPÖ und da FPÖ wuan. De Koalizion drauf mid da FPÖ hod owa nua bis in Mai 2019 eine ghoidn. Bei der Nazionäurodswoi 2019 is de ÖVP wieder stärkste Partei wurn. Wegen de stoaken Verluste der SPÖ und FPÖ hod si da Obstaund zwischen der ÖVP und de aundan Parteien auf 16 Punkte (zur zweitstärksten SPÖ) vergressert. Noch da Woi hod de ÖVP erstmois mid de Grean a Koalizion auf Bundesebene gmocht. Da Kurz is zweng Korruptionsvuawiaf im Oktowa 2021 zrucktredn.